Проект!
Закон за изменение и допълнение на Закона  за задължителното депозиране на печатни и други произведения
(Обн., ДВ, бр. 108 от 2000 г.,  изм., бр. 28 от 2005 г.,  бр. 88 от 2005 г., бр. 94 от 2005 г., доп., бр. 57 от 2007 г., изм. и доп., бр. 42 от 2009 г., изм., бр. 82 от 2009 г.) 
§ 1. В чл. 7 се правят следните изменени и допълнения:

1. В ал. 6, след думата „издателят” се поставя запетая и се допълват думите „съответно продуцентът”.

2. Създава се ал. 7:

„(7) Отговорност за наличието на информацията по ал. 1 носят и производителят и разпространителят.”


§ 2. Създава се чл. 7а:


„Чл. 7а.(1) Произведените в Република България периодични печатни произведения публикуват в първия брой за всяка година информация, идентифицираща действителния собственик на издателя.

 (2) При промяна в действителния собственик на издателя информацията по ал. 1 се публикува в първия брой на печатното произведение след настъпване на промяната.

(3) В 5-дневен срок от отпечатването на първия брой на печатното произведения за всяка календарна година издателят е длъжен да подаде в Министерството на културата декларация по образец, одобрен от министъра на културата, която идентифицира действителния собственик на издателя. 


(4) В 5-дневен срок от настъпването на промяна в действителния собственик на издателя, последният е длъжен да подаде в Министерството на културата декларация по образец, одобрен от министъра на културата, която идентифицира действителния собственик на издателя.


(5) Министерството на културата публикува на своята интернет страница информацията по ал. 3 и ал. 4 в 10-дневен срок от получаването на декларациите.

§ 3. В чл. 17 се правят следните изменения и допълнения:

1. В ал. 2, след думите „чл. 7” се добавя „ал. 2- 5”.

2. Създават се нови ал. 5,  6 и 7:

„(5) Лицата, посочени в чл. 5, ал. 1, т. 1,2 и 4, чиито произведения не съдържат информацията по чл. 7, ал. 1 се наказват с глоба или имуществена санкция в размер от 1000 до 1500 лева за всеки отделен случай до отстраняване на нарушението. Същото наказание се налага на лицата по чл. 7, ал. 7, които са произвели, съответно приели за разпространение произведения, не съдържащи информацията по чл. 7, ал. 1”.

(6) Лице, което не изпълни задължение по чл. 7а, ал. 1 или 2 се наказва с глоба или имуществена санкция в размер от 1000 до 2000 лева за всеки отделен случай до отстраняване на нарушението. 


(7) Наказанието по ал. 6 се налага и на лице,  което не изпълни задължение по чл. 7а, ал. 3 или 4. При повторно нарушение глобата е в размер от 3000 до 5000 лева.”


3. Досегашните ал. 5 и 6 стават съответно 8 и 9.
§ 4. В чл. 18 се правят следните изменения и допълнения:
1. Алинея 3 се изменя така:

(3) Актовете за установяване на нарушенията на чл. 7, ал. 1, извършени от лицата по чл. 7, ал. 7 се съставят от длъжностни лица от съответните общински администрации, определени от кмета на общината, а наказателните постановления се издават от кмета на община или упълномощено от него длъжностно лице.”

1. Създава се ал. 4:

„(4) Приходите от глобите и имуществените санкции по ал. 3 постъпват  по бюджета на съответната община”.

1. Досегашната ал. 3 става ал. 5.

§ 5. В § 1 от Допълнителните разпоредби се създават т. 10 и 11:

„10. „действителен собственик” са физическите лица, които са крайни бенефициенти на собствеността в юридическо лице, което самостоятелно или чрез свързани лица притежава участие в издателя.”


т. 11  „периодични печатни произведения” са произведения – вестници и списания – излизащи в последователна поредица с интервал между отделните броеве не по-голям от шест месеца”.



ЗАКЛЮЧИТЕЛНА РАЗПОРЕДБА

§ 6.  Издателите на периодични печатни произведения са длъжни да подадат декларацията по чл. 7а, ал. 3 в едномесечен срок от влизането на този закон в сила и да публикуват информацията по чл. 7а, ал. 1 в първия следващ брой на печатното произведение, излязъл след датата на подаване на декларацията.

